SELETUSKIRI

1.ETTEPANEKU TAUST

Euroopa Liidu Noorteorkester asutati 1976. aastal Euroopa Parlamendi resolutsiooni alusel ja see on Euroopa Liidu nimel mänginud 40 aastat. Orkestri auesimeheks on Euroopa Parlamendi president ning patroonideks liikmesriikide riigipead ja valitsusjuhid eesotsas Euroopa Komisjoni presidendiga.

Orkestrisse kuuluvad kõigist liidu liikmesriikidest pärit noored muusikud, kelle valimisel lähtutakse rangetest kvaliteedinõuetest. Kultuuride piire ületav maailmaklassi Euroopa orkester liidab väga andekaid noori Euroopa muusikuid.

Algusest peale on orkestril olnud asendamatu roll kultuuride dialoogi, austuse ja kultuurile tugineva üksteisemõistmise edendamisel. Orkester on mänginud Euroopa ja maailma suurlinnades ja -festivalidel ning mitmetel ametlikel ja mitteametlikel üritustel, kasutades eri auditooriumide puhul traditsioonilisi või uuenduslikke formaate ja tehnikaid. Euroopa kultuuride ja noorte talentide rikkuse ja mitmekülgsuse tutvustamise teel on orkester tegutsenud liidu kultuurisaadikuna.

Rühmana väljapaistvatest noortest muusikutest, kes pingutavad ühiselt väga kõrge kunstilise taseme saavutamise nimel, on Euroopa noorteorkester Euroopas ainulaadne, tutvustades Euroopa muusikat ja talente eri auditooriumidele ELis ja mujal.

Ajal, mil ELi ees seisab mitu probleemi ja on vaja tugevdada sidet kodanikega, on orkestri roll veelgi tähtsam: Euroopa põhiväärtuste edastamisel, inimeste ühendamisel klassikalise muusika kaudu ja Euroopa noorema põlvkonnani jõudmisel, koondades klassikat mängivaid eri taustaga noori muusikuid kontsertide ja mentorluskavade abil.

Orkestri püsimajäämisel Euroopa väärtusi, mitmekesisust ja noort talenti toetava organisatsioonina on äärmiselt oluline ELi-poolne rahastamine. Selle toetuseta ei oleks orkestril võimalik noori muusikuid kaasata ning nad jääksid ilma ainulaadsest võimalusest mängida välisriikides, edendada oma karjääri ja arendada oma annet tunnustatud dirigentide käe all. Orkestri 3000 vilistlast, kes valiti omal ajal välja kõigis liikmesriikides igal aastal korraldatud rangetel katsetel, on moodustanud võrgustiku silmapaistvatest dirigentidest, solistidest, õpetajatest ja instrumentalistidest, kes teevad koostööd terve maailma tipporkestritega.

Programmist „Loov Euroopa“ ja sellele eelnenud rahastamiskavadest on orkestrit toetatud mitmel moel. 2016. aastal sai orkester tegevustoetust määruse (EL, Euratom) nr 966/2012 alusel kui asutus, kes tegutseb ELi üldistes huvides või kellel on liidu poliitika osaks olev ja seda toetav eesmärk. 2017. aastal rahastatakse orkestrit samalaadselt.

Selleks et püsivalt kindlustada orkestri tegevuse jätkumine ning võttes arvesse selle eristaatust, strateegilisi eesmärke ja tegevust, teeb komisjon ettepaneku tunnustada orkestrit kui asutust, kes on alusaktis kindlaks määratud toetusesaajana komisjoni delegeeritud määruse (EL) nr 1268/2012 artikli 190 lõike 1 punkti d tähenduses, ning määruse (EL) nr 1295/2013 artikli 13 lõiget 1 vastavalt muuta.

2. ÕIGUSLIK ALUS, SUBSIDIAARSUS JA PROPORTSIONAALSUS

•Õiguslik alus

Käesoleva ettepanekuga muudetakse määrust (EL) nr 1295/2013 programmi „Loov Euroopa“ alaprogrammi „Kultuur“ osas, mistõttu põhineb see Euroopa Liidu toimimise lepingu (ELi toimimise leping) artikli 167 lõike 5 esimesel taandel.

•Subsidiaarsus

ELi toimimise lepingu artikli 167 kohaselt võtab liit meetmeid, et toetada ja täiendada liikmesriikide omasid. Kuna Euroopa noorteorkestri eesmärgid ja tegevus lähevad kaugemale ühe või mitme liikmesriigi ainuhuvist ja -kasust ning see asutati Euroopa Parlamendi resolutsiooni alusel, esineb konkreetne täiendavus selle tunnustamises asutusena, kes on alusaktis kindlaks määratud toetusesaajana komisjoni delegeeritud määruse (EL) nr 1268/2012 artikli 190 lõike 1 punkti d tähenduses. Selle tegevus loob märkimisväärset Euroopa tasandi lisaväärtust.

•Proportsionaalsus

Kavandatud muudatus piirdub sellega, mis on rangelt vajalik probleemi lahendamiseks, ega lähe kaugemale kui nimetatud eesmärkide saavutamiseks vajalik. Ettepanek piirdub muudatustega, mille raames lisatakse orkestrile osutav viide määruse nr 1295/2013 artikli 13 lõikesse 1.

3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

2016. aasta kevadel, kui orkestri toetuseks toimus avalik kampaania (SaveEUYO), kuna finantsprobleemid seadsid kahtluse alla selle püsimajäämise, avaldasid mitmed kultuuri- ja muusikavaldkonna sidusrühmad orkestrile avalikku toetust pressiteadetes ja kontaktides komisjoniga. Liikmesriigid (eelkõige 2016. aasta mais kohtunud kultuuriministrite nõukogus) ja Euroopa Parlamendi liikmed on toetanud mõtet leida orkestri rahastamiseks lahendus.